钦定古今图书集成/明伦汇编/闺媛典/第070卷 > 游氏女〈程氏附〉
## 钦定古今图书集成/明伦汇编/闺媛典/第070卷 > 游氏女〈程氏附〉

按《婺源县志》：“游氏，阪上汪太宰之曾孙妇，济溪生员
游天禄女，名益安，幼通《列女传》《女训》《内则》诸篇。受聘
汪举贤，未归。举贤家贫，客死武林。女闻讣，毁容变服力请往奠。父母御之就道，迎榇于路，攀触几死，竟谢
父母，抱主归。汪修子妇礼，逾三年迨禫除襚衣，日进
米一龠。父母阻劝百端，女曰：‘前之不死，为持服申孝
养也。今日固儿毕命日矣’。”晨起纫襚沐浴，绝食五日，
犹进汤药奉贤母。迨濒死，正襟端坐，神色不变，历二
十四日而死，年二十二。死之日，见者无不欷歔泣下，
直指何公上章表其门，立祠祀之。后四年而举贤弟
申贤妻程氏死焉。程氏名可仪，归汪未期，申贤就郡
试，喷血舁归。会家乏，程脱簪珥佐医，吁天愿以身代。
引刀割股三割，肉落如掌，炙以进。申贤心动，抢席谢
曰：“若归，吾仅期以贫故馆外，累若艰苦，忍以死故食
而肉乎？吾即死，愿得嘉耦以酬。”若程哭曰：“君男儿何
出此倍常语。幸君无死，死即妾死矣。”越日，申贤死，程
绝复苏，视殓殡，抱主归祠。遂纫襚绝粒，割创楚痛不
使人闻。饿三十一日而死，年十九，远近咸哀之。《采风
使者》以闻，敕建坊旌表，立祠祀之，如游氏。